Előterjesztés

a Közgyűlés részére

Tisztelt Közgyűlés!

A Fővárosi Önkormányzat 1/1 arányú tulajdonát képezi a 24461/0/A/26 hrsz-ú, Bp., V. József nádor tér 10. (V. Erzsébet tér 3.) „A” épület „C” lépcsőház 2. emeleti, 515 nm alapterületű, valamint a 127174 hrsz-ú, Bp., XVII. Szabadság sugárút 104. sz. alatti, 754 nm alapterületű ingatlan. Az ingatlanok használatára vonatkozóan a Fővárosi Önkormányzat és az Oltalom Karitatív Egyesület (továbbiakban: Egyesület) 2000. január 10-én határozatlan időre szóló, ingyenes használati szerződést kötött 64 férőhelyen hajléktalanok átmeneti szállása és 28 férőhelyen családok átmeneti otthona keretében nyújtott szakfeladat ellátás biztosítása céljából. Az Egyesület a felek által aláírt Használati szerződés alapján a Bp., V. József nádor tér 10. sz. alatti ingatlanban női átmeneti hajléktalan szállót, a Bp., XVII. Szabadság sugárút 104. sz. alatti ingatlanban családok átmeneti otthonát működtet. *(1-2. sz. melléklet)*

A Bp., V. József nádor tér 10. sz. alatti társasház közös képviseletét ellátó Belváros-Lipótváros Vagyonkezelő Zrt. (a továbbiakban: BLV), a társasház tulajdonostársai, valamint a kerületi önkormányzat részéről is érkezett tájékoztatás az Egyesület tevékenységével kapcsolatos problémákról, az átmeneti szállás lakói által okozott kellemetlenségekről, amely többnyire abból adódik, hogy a hajléktalan szállás a belvárosi társasházon belül, annak második emeletén, a lépcsőházból nyílóan helyezkedik el. *(3. sz. melléklet)*

A Polgári Törvénykönyvről szóló 1959. évi IV. törvény 585. § (2) bek. alapján, ha a haszonkölcsön tartama nem állapítható meg (a szerződés határozatlan időre kötött), a kölcsönadó a szerződést tizenöt napra felmondhatja. Az 585. § (4) bek.c) pontja alapján azonnali hatályú felmondásnak is helye van, ha a felek között a viszony a kölcsönvevő magatartása következtében megromlott.

A szociális igazgatásról és szociális ellátásokról szóló 1993. évi III. törvény 88. § (2) bekezdés b) pontja értelmében "a fővárosi önkormányzat köteles gondoskodni a fővárosban - ha a kerületi önkormányzattal másként nem állapodik meg - a hajléktalanok éjjeli menedékhelyének és átmeneti szállásának megszervezéséről és fenntartásáról." Az ingatlanban működő női hajléktalan szálló lakóinak jövőbeni - a felmondást követő időszakra vonatkozó - elhelyezési kérdésében a szociális szakmai terület úgy foglalt állást, hogy a megszűnő hajléktalanellátó női kapacitása a BMSZKI használatában lévő, Bp., IX. Gyáli út 33-35. sz. alatti munkásszálló B épület V. emeletén lévő férőhelyek átalakítása és női átmeneti szállássá történő átminősítése után visszapótolható. Itt 20 db, jelenleg két személyes lakóegység található a szükséges konyha és fürdő helyiségekkel. Amennyiben ezen a részen álmeneti szállás működne, úgy a lakóegységek férőhelyszámának növelésével egy 64 férőhelyes átmeneti szállás alakítható ki.

A munkásszálló ezen részének átmeneti szállássá történő átminősítéséhez működési engedélyezési eljárás szükséges. Az új működési engedély kiadásához elsősorban a vizes helyiségek hiányzó szigetelésének pótlása, javítása és ezek szellőzésének biztosítása, a megnövekedett férőhelyek számának megfelelő átalakítása, valamint egy teljes festés-mázolás szükséges. Az egyszeri beruházási költség berendezéssel együtt összesen 11.000 ezer Ft felhalmozási forrást igényel. A kivitelezési munkálatok, valamint az engedélyezési eljárás időtartamát figyelembe véve a női átmeneti szállás megnyitása várhatóan 2016. október 1-i időpontra biztosítható. *(4. sz. melléklet)*

A feladatellátás feltételét biztosító átalakítás és eszközbeszerzések fedezetét céljellegű felújítási (8.300 ezer Ft), valamint céljellegű beruházási (2.700 ezer Ft) támogatásként javasoljuk biztosítani. A feladat ellátásához szükséges működési engedély, csak a jogszabályban előírt feltételek megteremtése után lehetséges. Ennek biztosítására nyújt fedezetet – közgyűlési jóváhagyás esetén – a céljellegű felhalmozási támogatás. A Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998 (X.30.) Főv. Kgy. rendelet 9. § (2) bekezdésének megfelelően a felújítási feladat szöveges indoklását a 6. számú melléklet szerinti engedélyokiratok tartalmazzák.

Vagyongazdálkodási szempontból, továbbá annak okán, hogy nem tartjuk szerencsésnek egy belvárosi társasház emeletén hajléktalan szállás működtetését – melyet az erre irányuló rendszeres lakossági panaszok is megerősítenek – javasoljuk a Használati megállapodás felmondását a Bp., V. József nádor tér 10. (V. Erzsébet tér 3.) sz. alatti, 515 nm alapterületű helyiségcsoportra vonatkozóan, az ingatlan jelenlegi használatára tekintettel 2016. augusztus 31. napjával. A megállapodás alapján a használónak 30 napja van az ingatlan kiürítésére.

Tekintettel arra, hogy az ingatlanra vonatkozó használati szerződés ingyenes, és azt a felek a Fővárosi Közgyűlés döntése alapján kötötték, ezért a Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII. 14.) Főv. Kgy. rendelet 35. § (1) bekezdése alapján a helyiségbérleti jogviszony felmondásáról a Fővárosi Közgyűlés jogosult dönteni.

Az ingyenes használati szerződés felmondását követően, az Egyesület által jelenleg 64 fős női hajléktalan átmeneti szállás férőhelyeinek további működtetésével kapcsolatos egyeztetések, döntések meghozatala válik szükségessé, így többek között a férőhelyek ellátásához szükséges kiadások biztosítása (állami támogatás igénylése, fővárosi kiegészítő támogatás biztosítása, intézményi saját bevételek tervezése), másrészt a várhatóan felmerülő ellátási kötelezettség mérete tekintetében.

Fentiek rendezése érdekében - legkésőbb 2016. június 30-ig - szükséges a közgyűlés felé benyújtani egy előterjesztést, mely a szükséges feladatokat, intézkedéseket és döntési javaslatokat tartalmazza.

A fentiek alapján kérem a Tisztelt Közgyűlést, hogy szíveskedjen a jelen előterjesztést megtárgyalni és a határozati javaslatokat elfogadni.

Határozati javaslatok

A Fővárosi Közgyűlés úgy dönt, hogy:

a Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII. 14.) Főv. Kgy. rendelet 35. § (1) bekezdésében biztosított jogkörében eljárva - a Polgári Törvénykönyvről szóló 1959. évi IV. törvény 585. § (2) bekezdése alapján - 2016. augusztus 31. napjával felmondja a Fővárosi Önkormányzat és az Oltalom Karitatív Egyesület között 2000. január 10-én létrejött határozatlan idejű használati szerződést a Fővárosi Önkormányzat tulajdonában lévő, 24461/A/26 hrsz-ú, Bp., Bp., V. József nádor tér 10. (V. Erzsébet tér 3.) „A” épület „C” lépcsőház 2. emeleti, 515 nm alapterületű, női átmeneti hajléktalan szállóként működő helyiségcsoport használatára vonatkozóan. Ezzel egyidejűleg gondoskodik az átmeneti szállás lakóinak a 1097 Budapest IX. Gyáli út 33-35. sz. alatti munkásszálló „B” épület V. emeletén kialakított átmeneti szállóban történő elhelyezéséről, 2016. október 1. határidővel.

Felkéri a Főpolgármestert az előterjesztés 5. sz. mellékletét képező felmondás aláírására.

határidő: 30 nap

felelős: főpolgármester

kötelezettséget vállal a „Női átmeneti szálló kialakítása a BMSZKI IX. ker Gyáli út 33-35 sz. alatti telephelyének "B" épületében” tárgyú felújítási feladat 8.300 e Ft összegű megvalósítására, továbbá a feladattal összefüggő első készletbeszerzésre 2.700 eFt összegben.

„Női átmeneti szálló kialakítása a BMSZKI IX. ker Gyáli út 33-35 sz. alatti telephelyének "B" épületében” tárgyú feladat 11.000 e Ft fedezetének biztosítása érdekében 11.000 eFt-tal csökkenti a „930001 Általános tartalék” cím kiadási, azon belül a tartalékok előirányzatát és ezzel egyidejűleg 8.300 e Ft összeggel tervbe veszi a „212701 Fővárosi Önkormányzat Budapesti Módszertani Szociális Központ és Intézményei” cím támogatási és kiadási, azon belül a céljelleggel támogatott intézményi felújítások előirányzatán az új „Női átmeneti szálló kialakítása a BMSZKI IX. ker Gyáli út 33-35 sz. alatti telephelyének "B" épületében” tárgyú feladatot. A kiadásból céljelleggel támogatott intézményi felújítás előirányzaton 6.536 eFt, felújítási célú előzetesen felszámított áfa előirányzaton 1.764 e Ft fedezetet biztosít. Tervbe veszi továbbá ugyanazon a címen támogatási és kiadási, azon belül a céljelleggel támogatott intézményi beruházások előirányzatán a „A BMSZKI IX. ker Gyáli út 33-35 sz. alatti telephelyének "B" épületében női átmeneti szálló kialakításához berendezések beszerzése” tárgyú feladatot. A kiadásból céljelleggel támogatott intézményi beruházás előirányzaton 2.126 eFt, a beruházási célú előzetesen felszámított áfa előirányzaton 574 e Ft fedezetet biztosít.

felkéri a főpolgármestert, hogy az előirányzat módosításokra vonatkozó, költségvetési rendeletet érintő döntéseket vezesse át a rendeleten.

Határidő: a költségvetési rendelet soron következő módosítása

Felelős: főpolgármester

Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet 1. § (7) bekezdése, az 54. § (3) bekezdése szerint eseti jelleggel magához vonja Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 14.§ (2) bekezdésében foglalt felhatalmazás szerinti, főpolgármesteri hatáskört és jóváhagyja a „BMSZKI Gyáli úti telephely, "B" épület hajléktalan átmeneti szálló kialakítása” megnevezésű feladat 7154 egyedi azonosítószámú, valamint a „BMSZKI Gyáli úti telephely, "B" épület hajléktalan átmeneti szálló kialakításához berendezések beszerzése” megnevezésű feladat 7200 egyedi azonosítószámú engedélyokiratait jelen előterjesztés 6. sz. melléklete szerinti tartalommal. Egyidejűleg felkéri a főpolgármestert az engedélyokiratok aláírására.

határidő: 60 nap

felelős: főpolgármester

felkéri a főpolgármestert, hogy terjessze a Fővárosi Közgyűlés elé a 64 fős női átmeneti szállás működtetéséhez kapcsolódó további feladatokat, intézkedéseket, döntési javaslatokat tartalmazó közgyűlési előterjesztést.

Határidő: 2016. június 30.

Felelős: főpolgármester

**Határozathozatal módja:**

A 1-3. és 5. sz. határozati javaslatok elfogadásához **minősített**, az 4, 6. sz. határozati javaslatok elfogadásához **egyszerű** szavazattöbbség szükséges.

Budapest, 2016. március „ ”

|  |
| --- |
|  |
| Dr. Bagdy Gábor  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. Tulajdoni lap
2. Használati szerződés
3. Beadványok
4. BMSZKI levele
5. Használati szerződés felmondása
6. Engedélyokiratok